Fates Warning

Τα πρώτα τρία άλμπουμ

Οι Fates Warning δημιουργήθηκαν στο Χάρτφορντ του Κονέκτικατ με το όνομα Misfit, έχοντας στην σύνθεση τους τον τραγουδιστή Τζον Αρτς, τους κιθαρίστες Βίκτορ Αρντουίνι και Τζιμ Ματέος, τον μπασίστα Τζο ΝτιΜπάιας και το ντράμερ Στιβ Ζίμερμαν. Με αυτή την μορφή ηχογράφησαν το πρώτο τους ντέμο το 1983, πριν μετονομαστούν σε Fates Warning. Μία σειρά από ντέμο τα οποία περιελάμβαναν τα τραγούδια "Shadowfax", "Kiss Of Death" και "Night On Bröcken" οδήγησαν το συγκρότημα στο να συμπεριληφθεί στην συλλογή "Metal Massacre V", υπογράφοντας συμβόλαιο συνεργασίας με την "Metal Blade Records".
Στις 9 Σεπτεμβρίου 1984 κυκλοφόρησαν το πρώτο τους άλμπουμ με τίτλο "Night on Bröcken", του οποίου το όνομα αναφέρεται στο όρος Μπλόκσμπεργκ της Γερμανίας, το οποίο είναι συνδεδεμένο με την Βαλπουργιανή Νύχτα. Ο ήχος του συγκροτήματος είχε ιδιαίτερες επιρροές από το παραδοσιακό χέβι μέταλ των Iron Maiden και το άλμπουμ κυκλοφόρησε με δύο διαφορετικά εξώφυλλα.
Ο ήχος των Fates Warning έγινε πολυπλοκότερος για το "The Spectre Within" του 1985, παρουσιάζοντας έναν πιο ώριμο Τζον Αρτς στο μικρόφωνο. Η ηχογράφηση του άλμπουμ πραγματοποιήθηκε στο Λος Άντζελες με τον Μπιλ Μετόγιερ σαν μηχανικό ήχου και τον Μπράιαν Σλάγκελ στην παραγωγή. Μετά την κυκλοφορία του άλμπουμ, ο Αρντουίνι αποχώρησε δίνοντας την θέση του στον Φρανκ Αρέστι.
Στα τέλη του 1986 κυκλοφόρησε το "Awaken the Guardian" καταφέρνοντας να μπει στο Billboard 200, επιτυχία η οποία δεν εμπόδισε τον Τζον Αρτς να παραιτηθεί από το συγκρότημα λόγω της διαφωνίας του με την μουσική τους κατεύθυνση. Την θέση του πήρε ο Ρέι Άλντερ.

Αναγνώριση

Η νέα σύνθεση κυκλοφόρησε το "No Exit" τον Μάρτιο του 1988 σε παραγωγή του Ρότζερ Πρόμπερτ και του Μαξ Νόρμαν. Το άλμπουμ περιελάμβανε το διάρκειας 22 λεπτών "The Ivory Gates Of Dreams" και το σινγκλ "Silent Cries", το οποίο βοήθησε τον δίσκο να σκαρφαλώσει στο # 111 των αμερικάνικων τσαρτ. Μετά την κυκλοφορία του άλμπουμ, ο Ζίμερμαν αποχώρησε δίνοντας την θέση του στον Μαρκ Ζόντερ των Warlord.
Η νέα σύνθεση περιόδευσε στην Ευρώπη και ηχογράφησε το "Perfect Symmetry" σε παραγωγή του Τέρι Μπράουν, το 1989. Στο άλμπουμ πραγματοποίησε γκεστ συμμετοχή ο κιμπορντίστας των Dream Theater, Κέβιν Μουρ, με την ιδιαίτερη τεχνική του Ζόντερ να βοηθάει το συγκρότημα να κινηθεί σε ακόμη καθαρότερους progressive metal ήχους.
Ακολούθησε το "Parallels" τον Οκτώβριο του 1991 σε παρόμοιο ύφος, ηχογραφημένο στα "Metalworks Studios" με παραγωγό, και πάλι, τον Τέρι Μπράουν. Ο τραγουδιστής των Dream Theater, Τζέιμς ΛαΜπρι συμμετείχε στο τραγούδι "Life In Still Water" και ο δίσκος έφθασε να πουλήσει πάνω από 150.000 αντίτυπα σε όλο τον κόσμο.
Η ευρωπαϊκή περιοδεία του συγκροτήματος τους βοήθησε να υπογράψουν συμβόλαιο συνεργασίας με την γερμανική "Massacre Records" για το "Inside Out" του 1994. Το άλμπουμ κυκλοφόρησε σε συμπαραγωγή του Μπιλ Μετόγιερ με το συγκρότημα, με τους Αρέστι και ΝτιΜπάιας να αποχωρούν αμέσως μετά.

Το "A Pleasant Shade of Gray" εκδόθηκε τον Απρίλιο του 1997 και την θέση του μπασίστα ανέλαβε ο Τζόι Βέρα των Armored Saint. Ο Κέβιν Μουρ έγινε μέλος του σχήματος και αυτό ήταν το πρώτο concept άλμπουμ του συγκροτήματος, περιλαμβάνοντας ένα 55λεπτο κομμάτι χωρισμένο σε δώδεκα μέρη. Κατά την περιοδεία για την προώθηση του δίσκου, ηχογραφήθηκε το διπλό "Still Life", με ολόκληρο το "A Pleasant Shade of Gray" στο πρώτο του μέρος.

Η νέα χιλιετία

Μετά από αυτές τις κυκλοφορίες,τα μέλη του συγκροτήματος ασχολήθηκαν με προσωπικά πρότζεκτ για το 1999, επανερχόμενοι τον Ιούλιο του 2000 με τον δίσκο "Disconnected" και περιοδεύοντας στην Βόρεια Αμερική με τους Nevermore και τους Planet X, ενώ τον Απρίλιο του 2001, περιόδευσαν μαζί με τους Savatage.
Τον Σεπτέμβριο του 2002, η "Metal Blade" επανεξέδωσε τα δύο πρώτα άλμπουμ των Fates Warning με επιπλέον κομμάτια, ανέκδοτες ηχογραφήσεις και συνεντεύξεις. Το καλοκαίρι της επόμενης χρονιάς, το συγκρότημα περιόδευσε στις Ηνωμένες Πολιτείες μαζί με τους Dream Theater και τους Queensrÿche. Ο Φρανκ Αρέστι επέστρεψε στο σχήμα για το άλμπουμ "Fates Warning X", τον Οκτώβριο του 2004. Στην ζωντανή εμφάνιση του συγκροτήματος στο "Headway festival" της Ολλανδίας, ο ντράμερ Μάικ Πορντόι έκανε γκεστ συμμετοχή για τους Fates Warning.
Το συγκρότημα επέστρεψε στις ζωντανές εμφανίσεις το 2006, συμμετέχοντας στο φεστιβάλ "Rock Hard" στην Γερμανία τον Ιούνιο εκείνης της χρονιάς.
Το 2007, τα τύμπανα ανέλαβε ο Μπομπι Γιάρζομπεκ, γνωστός για την συνεργασία του με τους Riot, Halford, Iced Earth, κ.α.. Οι Fates Warning περιόδευσαν στην Ευρώπη το Νοέμβριο εκείνης της χρονιάς, επανερχόμενοι στις ζωντανές εμφανίσεις το 2010, με την σύνθεση που ηχογράφησε το "Parallels", με τους Άλντερ, Ματέος, ΝτιΜπάιας, Αρέστι και Ζόντερ, η οποία επανενώθηκε για περιορισμένο αριθμό ζωντανών εμφανίσεων, γιορτάζοντας την επανέκδοση του δίσκου από την "Metal Blade".
Το ενδέκατο άλμπουμ των Fates Warning με τίτλο "Darkness in a Different Light", κυκλοφόρησε μετά από αρκετές αναβολές στις 27 Σεπτεμβρίου 2013, επαναφέροντας το συγκρότημα στο Billboard 200 μετά από 24 χρόνια, ενώ κατάφεραν να μπουν στα τσαρτ της Γερμανίας, της Ελβετίας, της Ολλανδίας και του Βελγίου. Για την προώθηση του δίσκου περιόδευσαν στην Βόρεια Αμερική στα τέλη της χρονιάς, συνεχίζοντας στην κεντρική Ευρώπη τον Απρίλιο του 2014.
Μέσα στο 2015, έγινε γνωστό ότι οι Fates Warning θα επιστρέψουν στο στούντιο τον Δεκέμβριο του 2015, με σκοπό μία πιθανή κυκλοφορία μέσα στο 2016. Ο νέος δίσκος έφερε τον τίτλο "Theories of Flight" και στην ειδική του έκδοση περιελάμβανε ένα δεύτερο CD με ακουστικές εκτελέσεις.
Τον Απρίλιο του 2017, κυκλοφόρησε ένα ζωντανό άλμπουμ με τίτλο "Awaken the Guardian Live", ηχογραφημένο κατά την περιοδεία όπου γιόρτασαν τα τριάντα χρόνια από την κυκλοφορία του τρίτου τους δίσκου.